Bejaarde wewenaar op Lydenburg-kleinhoewe aangevalArgieffoto: Netcare 911 Johan Prinsloo (73), ŉ wewenaar, is beseer nadat ŉ onbekende aantal verdagtes hom Vrydagaand op sy kleinhoewe in die Potloodspruit-omgewing, buite Lydenburg in Mpumalanga, aangerand en beroof het. Brig. Leonard Hlathi, provinsiale polisiewoordvoerder, het aan Maroela Media gesê Prinsloo, wat alleen op die kleinhoewe woon sedert sy vrou verlede jaar oorlede is, se vriend, Jan Horn, het hom Vrydagaand besoek en omstreeks 20:30 gery. “Horn is Saterdagoggend omstreeks 07:30 terug na Prinsloo se huis, waar hy Prinsloo vasgebind in ŉ stoel aangetref het,” het Hlathi gesê. “Prinsloo was magteloos, hy het ŉ oop wond aan sy kop gehad en sy hele gesig was blou en geswel.” Horn sê Prinsloo het vertel die aanvallers het “iets soos ŉ kombers” oor hom gegooi toe hy die hek gaan sluit het. Hy is met ŉ harde voorwerp oor die kop geslaan, waarna hy op die grond geval het. “Die verdagtes het sy bankkaart afgeneem en hom gedwing om sy pinkode te gee. Hy het saamgewerk en dit vir hulle gegee, maar gesê daar is net R90 in die rekening.” Die verdagtes het hom die huis in gedwing en met elektriese kabels vasgebind. Hulle het in Prinsloo se wit Isuzu enkelkajuitbakkie, met die registrasienommer BB 69 SG GP en ŉ .22-geweer op vlug die geslaan. Dit is nog nie bekend of nog iets uit die huis gesteel is nie. Horn het die voorval by die polisie aangemeld en nooddienste ontbied. Paramedici van Netcare 911 het hom op die toneel gestabiliseer en na die Lydenburg- mediese sentrum geneem vir verdere behandeling. Die polisie ondersoek ŉ saak van huisroof. Niemand is nog in verband met die voorval in hegtenis geneem nie. Die polisie het ŉ beroep op die publiek gedoen om hulle by te staan in die ondersoek. Mense met inligting of wat Prinsloo se bakkie opmerk, word versoek om kapt. Fannie Mashele by 076 368 1141 te bel.